En knækket bolt afslørede i oktober, at der kunne være store problemer med hjulsystemet på den skydebro, der er i gang med at blive bygget over Københavns Inderhavn. Siden har en analyse af belastninger på hjulsystemet konkluderet, at det er underdimensioneret og skal udskiftes. Det betyder, at broen, der i den seneste tidsplan var sat til at kunne åbne i 2015, ikke kommer til at åbne på denne side af årsskiftet.

Broen var oprindeligt planlagt til at åbne i 2013, men fejl fra både rådgivere, entreprenører og leverandører har betydet, at broen er blevet både forsinket og fordyret flere gange. Den problemfyldte byggeproces til trods var serviceområdechef Anders Møller i Københavns Kommunes teknik- og miljøforvaltning alligevel overrasket, da han fik at vide, at hele det såkaldte boogiesystem skal udskiftes.

»Man tror jo, at man er med i en dårlig film. Det er utroligt, hvor mange uheld dette projekt har været ramt af, hvis man kigger hele vejen tilbage.«

Læs også: Derfor gik det galt på den kyssende bro

Inderhavnsbroen er en oplukkelig bro med to skydefag, der - som navnet indikerer - kan skydes frem, så de mødes i midten af havneløbet og trækkes tilbage, så større skibe kan passere. Skydefagene ruller frem og tilbage på store næsehjul, der sidder yderst i brofæsterne. Bagest på skydefagene er der monteret hjul, som kører i nogle spor i brofæsterne. De bageste hjul og deres ophæng i skydefagene kaldes boogie-systemet.

Sådan monteres sidste dele af Inderhavnsbroen

Broens skydefag blev løftet på plads i begyndelsen af august, hvorefter man gik i gang med at indjustere og teste broens åbning og lukning. Efter få uger stod det klart, at der var et problem med de wirer, som trækker skydefagene frem og tilbage.

»Wirerne skal indrettes på en anden måde for at køre rigtigt. Der er nogle punkter, hvor de er i berøring med bygværket,« forklarede Anders Møller til Ingeniøren 21. august.

Derudover var der nogle småting, der skulle rettes, men intet ‘alarmerende.’

Men i midten af oktober gik alarmen.

Boogie-systemet set tæt på. Illustration: Søren Rask Petersen

»Da vi var i mål med at få rettet op på de fejl, der var ved wiresystemet, begyndte vi vores test igen. I den forbindelse opdager vi, at en bolt i boogie-systemet er knækket. Så står vi med to muligheder: Enten var der noget galt med den enkelte bolt, eller også var det et spørgsmål om konstruktionens duelighed og funktionalitet.«

Efter fundet af den knækkede bolt genanalyserede projektets totalrådgiver, det Cowi-ejede britiske selskab Flint & Neill, belastningerne på hjulsættet. Analysen viste ifølge teknik- og miljøforvaltningen, at boogie-systemet var underdimensioneret i forhold til de reelle belastninger.

»I samråd med entreprenøren og rådgiveren kom vi derefter frem til, at vi var nødt til at ændre på konstruktionen. Det er ikke nok at lave det samme i et stærkere materiale. Der skal et helt andet design til. Det er den store udfordring nu,« fortæller Anders Møller.

Endnu har rådgiveren ikke det nye design klar. Derfor kan ingen sige præcist, hvornår broen åbner. Men det bliver ikke i 2015.

Reparationen vil kræve, at skydefagene bliver løftet op med donkrafte, men det bliver ikke nødvendigt at løfte skydefagene helt væk med store flydekraner.

Hvor regningen ender, er heller ikke afklaret, men kommunen mener, at der er tale om 'alvorlige projekteringsfejl'.

»Projekteringen af konstruktionen er jo rådgiverens ansvar,« siger Anders Møller.

Hos Cowi vil regional vice president for broer, tunneler og marine konstruktioner Lars Hauge ikke svare på kommunens anklager endnu.

»For nuværende er vores eneste fokus at få gjort broen færdig. Derefter vil de tekniske forhold naturligvis blive undersøgt,« siger han.